Minenn frunntlickenn gruth vnndt ghutlycke ouerbedynnghe wesz jck ghudesz vormach stets thouornn. Erszamenn, voersichtighenn vnndt wolwyszenn herenn vnndt leuenn frunnde, jck quam ghisterenn vppe denn auendt myth Godis hulpe woll geszundt vann Righe hir tor stede vnndt quam to woerdenn vpp de szulue tydt myth sommyghenn loefvastenn parszonenn, des dages gekamenn vann Gotlannde van deme eddelen, wolghebarenn vnndt ghestrennghenn ritter herenn Iwar Axelszonn, de my warhaftighenn vnderrichteden, wo her Iwar vorscreuen ser ouell tho vredenn solle synn, dat juncker Wilhelm vnndt synen medeparten nycht ghenoch geschwt van welkenn jn Reuall wonende, vnndt my, kennet Godt, nycht witlick ysz wo syck de zaken hebbenn tusschenn juncker Wilhelme vnndt denn juwenn; vnndt nach deme, leuenn herenn vnndt frunde, sommyghe vann jw vnndt ok myner lantstadt Lubeke nicht klenenn schadenn deszhaluenn ghekreghenn hebbenn vppe ene tydt, befruchte jck my vntwyuelik, gy, de juwe vnndt villichte ander frome lude vnuorschuldes deszhaluenn mochtenn jnn swarenn schadenn kamenn, dede beter vorho&#x0364;dt bleue jnn tyden er eynn arger dar na queme etc. Hir vmbe wer woll myne fruntlyke vnderwiszynghe vndt gude ra&#x0364;dt vth gantz andachtigeme hertenn, gy, leuenn herenn vnndt frunde, juwe vulmechtighe vnuortagherdt mochten schicken an her Jwar vppe Gotlanndt myt fruntschopp dit tho vortastennde; jck hopesz tho Gode, alle dingh mochtenn woll tho eneme ghudenn ende kamenn desser zake haluenn, vnndt vorhope my genszlik, wenn her Ernst Wolthusz wedder van dar kumpth, he dit szulue woll werdt villichte jw beschedeliker vnderrichtenn. Leuenn herenn vnndt frunden, dit do jk jnt beste uth ghudem hertenn alsz jk gerne wolde gy my ghudes ghundenn; hir uth moge gy denckenn mer denne jck vpp dit mall schryuenn kann; konde jk vurder wes ghudes jw tho willen donn myt myneme kranckenn denste, so verne gy my ichtesz juwes synnes menynghe myth schriftenn woldenn vormeldenn, solde gj my altydt vindenn ynn dessenn vnndt vill groterenn vnuordrotenn, kennet Got allmechtich, de juwe ersame wiszheyde wille behodenn vnndt bewarenn jn wolmacht langhe stark vnndt gsunndt. Scriptum myt haste jn Abo jn vigilia corporis Christi anno etc. lxxxv(to). Johannes Unrast juwe frundt. Adress: Denn erszamenn voerszichtighenn vnndt wollwyszenn mannenn herenn borgermeisterenn vnndt radtmannenn der stadt Reuall, synenn byszunder leuenn herenn vnndt frundenn.